KIRJALLINEN KYSYMYS E-2252/99

esittäjä(t): Pedro Marset Campos (GUE/NGL) komissiolle

(1. joulukuuta 1999)

Aihe: Arcen ympäristön pilaantuminen

Kahden louhoksen (Laherran ja Hormisa) kontrolloimaton toiminta Arcessa (PíelagosKantabria, Espanja) on aiheuttanut suurta tyytymättömyyttä kunnan asukkaiden keskuudessa. Kummankin louhoksen toiminta on laajentunut huomattavasti. Tällä hetkellä toiminta koostuu betonin runkoaineen kaivamisesta, murskaamosta, hiilitiilestehtaasta ja betonitehtaasta. Tämä kaikki on lisännyt pölyä, melua ja räjähdyksistä aiheutuvia järistyksiä. Lisäksi raskaiden ajoneuvojen liikenne kylässä, josta puuttuu tällaiseen liikenteen tarvitsema infrastruktuuri, vaarantaa kylän asukkaiden turvallisuuden.

Tästä tilanteesta on tehty yli sata valitusta paikallisille ja alueellisille viranomaisille ja asukkaat ovat pyytäneet viranomaisilta tietoja louhosten kunnallisista toimiluvista, mutta ongelmaan ei ole saatu ratkaisua.

Ottaen huomioon, että on suunniteltu toisen louhoksen laajennusta ja laastitehtaan rakentamista

1. Tunteeko komissio tämän tilanteen?

2. Eikö komissio katso, että yhteisön ympäristölainsäädäntöä rikotaan, koska näiden yritysten toiminta, joka on määritelty häiritseväksi, epäterveelliseksi, haitalliseksi ja vaaralliseksi, tapahtuu muutaman metrin päässä asuinrakennuksista?

3. Mihin toimiin komissio voi ryhtyä varmistaakseen, että viranomaiset noudattavat seuraavia direktiivejä:

a) 85/337 /ETY(1) tiettyjen julkisten ja yksityisten hankkeiden ympäristövaikutusten arvioinnista

b) 96/61/ ETY(2) ympäristön pilaantumisen ehkäisemisen ja vähentämisen yhtenäistämiseksi;

c) 92/43/ ETY(3) luontotyyppien sekä luonnonvaraisen eläimistön ja kasviston suojelusta;

d) 87/216 /ETY(4) tietyn teollisen toiminnan suuronnettomuuden vaarasta annetun direktiivin 82/501/ETY muuttamisesta?

4. Aikooko komissio vaatia asiasta vastaavia viranomaisia tarkastamaan kiireellisesti louhosten nykyiset toimiluvat ja tekemään kaikkia Arcessa sijaitsevia yrityksiä koskevan teknisen tutkimuksen, jonka avulla voidaan toteuttaa niitä koskeva suunnitelma?

(1) EYVL L 175, 5.7.1985, s. 40.

(2) EYVL L 257, 10.10.1996, s. 26.

(3) EYVL L 206, 22.7.1992, s. 7.

(4) EYVL L 85, 28.3.1987, s. 36.

Margot Wallströmin komission puolesta antama vastaus

(17. tammikuuta 2000)

Komissio ei ole tietoinen parlamentin jäsenen mainitsemista toimista.

Ei ole olemassa erityistä yhteisön lainsäädäntöä, joka koskisi terveydelle vahingollisia, haitallisia ja vaarallisia laitoksia. Ympäristön pilaantumisen ehkäisemisen ja vähentämisen yhtenäistämiseksi 24 päivänä syyskuuta 1996 annetun neuvoston direktiivin 96/61/EY soveltamisalaan kuuluvat tietyt tämän tyyppiset laitokset vain epäsuorasti. Tässä yhteydessä on aiheellista huomauttaa, että tämä direktiivi oli saatettava osaksi kansallista lainsäädäntöä 1. marraskuuta 1999 mennessä. Espanja ei ole vielä toimittanut komissiolle tietoa direktiivin täytäntöönpanotoimista. Ilmoituksen puuttumiseen komissio vastaa viran puolesta rikkomisesta johtuvalla menettelyllä, jollaisen se aloittaa lähiaikoina Euroopan yhteisön perustamissopimuksen 226 artiklan (entinen 169 artikla) nojalla.

Komissio ei ole tietoinen, suoritettiinko kyseisten laitosten osalta tiettyjen julkisten ja yksityisten hankkeiden ympäristövaikutusten arvioinnista 27 päivänä kesäkuuta 1985 annetun neuvoston direktiivin 85/337/ETY sääntöjen mukainen vaikutusten arviointi. On kuitenkin huomionarvoista, että tämän direktiivin 2 artiklan mukaan ennen luvan myöntämistä on arvioitava sellaisten hankkeiden vaikutukset, joilla etenkin laatunsa, kokonsa tai sijaintinsa vuoksi todennäköisesti on merkittäviä ympäristövaikutuksia. Tämä säännös koskee direktiivin liitteessä I lueteltuja hankkeita. Se koskee myös liitteessä II lueteltuja hankkeita, jos jäsenvaltiot toteavat niiden laadun vaativan arviointia. Kaivannaisteollisuus on mainittu direktiivin liitteessä II. Tähän luokkaan kuuluvien hankkeiden osalta arviointi on suoritettava 510 artiklan mukaisesti, jos jäsenvaltiot katsovat niiden laadun vaativan arviointia. Espanjan viranomaiset eivät ottaneet kyseistä aluetta yhteisön tärkeänä pitämiä alueita koskevaan kansalliseen luetteloonsa liittääkseen sen tulevaisuudessa Natura 2000 -verkostoon. Arcen kylä sijaitsee Pas-joen varrella, 12 kilometrin etäisyydellä alueesta, jota Espanja ehdotti yhteisön kannalta merkittäväksi alueeksi.

Espanjan viranomaisten tehtävä on varmistaa, etteivät mainitut kaksi louhosta ole luontotyyppien sekä luonnonvaraisen eläimistön ja kasviston suojelusta 21 päivänä toukokuuta 1992 annetun neuvoston direktiivin 92/43/ETY säännösten vastaisia. Parlamentin jäsenen toimittamien tietojen perusteella komissio ei voi epäillä, että direktiivin 92/43/ETY säännöksiä olisi rikottu.

Seveso-direktiiviksi kutsutun, tietyn teollisen toiminnan suuronnettomuuden vaarasta 24 päivänä kesäkuuta 1982 annetun neuvoston direktiivin 82/501/ETY(1), sellaisena kuin se on muutettuna direktiivillä 87/216/ETY, täytäntöönpanon osalta on huomionarvoista, että tämä direktiivi on korvattu 3. helmikuuta 1999 lähtien direktiivillä 96/82/EY(2), jota kutsutaan Seveso II -direktiiviksi. Viimeksi mainittua direktiiviä ei sovelleta mineraalien etsintään tai hyödyntämiseen riippumatta siitä toteutetaanko se maanalaisissa kaivoksissa, avolouhoksissa tai poranreikien kautta.

(1) EYVL L 230, 5.8.1982.

(2) EYVL L 10, 14.1.1997.